पाएं अपने शहर की ताज़ा ख़बरें और फ्री ई-पेपरडाउनलोड करें
रात के करीब साढ़े 12 बजे थे और लोग सोने की तैयारी कर रहे थे। इसी दौरान शहर में...'वेलफेयर में बहुत बुरी आग है, बहुत से लोगों का इंतकाल हो गया है... अल्लाह हिफाजत करे' मैसेज वायरल हो गए थे। ये मैसेज अस्पताल में भर्ती मरीजों ने ही अपने घरवालों को भेजे थे। इसके बाद मरीजों के परिजनों का अस्पताल पहुंचने का सिलसिला शुरू हो गया था।
एंबुलेंस, फायर ब्रिगेड, पुलिस के साथ स्थानीय लोग भी लोगों की मदद करते नजर आए। हालांकि, आग इतनी भीषण थी कि 12 मरीजों ने मौके पर ही दम तोड़ दिया था। कई मरीजों को सुलगती हालत में ही अस्पताल से निकालकर स्ट्रेचर पर रखा गया। इन भयानक दृश्यों से हर व्यक्ति सहम गया।
अस्पताल में भर्ती आसिफा नाम की एक मरीज ने बताया कि वह दूसरे वार्ड में एडमिट थी। अचानक ही चीख-पुकार की आवाज से पूरा अस्पता गूंज उठा। जान बचाने के लिए वे मरीज भी किसी तरह भागते नजर आए, जो ठीक से चल भी नहीं सकते थे। अस्पताल के कर्मचारी मरीजों को बचाने की कोशिश में इधर-उधर भाग रहे थे।
मदद के लिए स्थानीय लोग अस्पताल के बाहर जमा होने लगे थे और कुछ लोगों को उन्हीं ने बाहर निकाला। कुछ देर बाद पुलिस, एंबुलेंस और फायर की टीमें भी आने लगीं और अन्य वार्डों से मरीजों को निकालना शुरू किया।
अन्य मरीजों को सिविल, सेवाश्रम, जंबूसर अल मेहमूद हॉस्पिटल के अलावा प्राइवेट अस्पतालों में शिफ्ट किया गया। मरीजों को शिफ्ट करने में सबसे बड़ी दिक्कत यही आ रही थी कि कोरोना के चलते सिविल से लेकर प्राइवेट अस्पताल तक मरीजों से भरे हैं। इसलिए शहर के सभी अस्पतालों से मदद मांगी गई।
शॉर्ट सर्किट से आग लगने का शक
आग रात करीब 12:30 बजे लगी और तेजी से फैलकर ICU तक पहुंच गई। हालांकि, कुछ घंटों की कोशिशों के बाद इस पर काबू पा लिया गया। बचाव का काम सुबह तक जारी रहा। शुरुआती जांच में आग का कारण शॉर्ट सर्किट बताया जा रहा है।
12 फायर ब्रिगेड और 40 एंबुलेंस मौके पर पहुंचीं
आग लगने की खबर मिलते ही फायर ब्रिगेड 12 गाड़ियां और 40 एंबुलेंस को बुलाया गया। मरीजों के परिजन भी मौके पर पहुंच गए। उस समय अस्पताल के आसपास करीब 5 से 6 हजार लोगों की भीड़ थी। वे रो रहे थे और चीख-पुकार मची हुई थी। कुछ लोग रोते हुए सोशल मीडिया पर मदद की गुहार लगा रहे थे।
बेड और ऑक्सीजन के लिए अफरा-तफरी मची रही
आग की वजह से अस्पताल और आसपास के इलाके की बिजली बंद कर दी गई थी। इससे बचाव के काम में भी काफी दिक्कतें आईं। काफी कोशिशों के बाद मरीजों को बाहर निकाला गया और उन्हें दूसरे हॉस्पिटल में शिफ्ट कर दिया गया। हालांकि, नए मरीज आने पर यहां बेड और ऑक्सीजन के लिए काफी देर तक अफरा-तफरी मची रही।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn